钦定古今图书集成/历象汇编/乾象典/第037卷 > 《历象图说旧本》 > 里差时刻图
## 钦定古今图书集成/历象汇编/乾象典/第037卷 > 《历象图说旧本》 > 里差时刻图

里差时刻图说

北极高下殊，而地有南北之纬差；时刻早晚异，而地
有东西之经差。测经差时刻者，用月蚀。月蚀普天同
见而见之者，西方觉早，东方觉迟。知相距几何里，即
差几何刻，则推之四表，莫不皆然。盖东之午南视为
卯；南之午西视为卯，而东巳视为酉；西之午南视为
酉，而东必以为子。各据日轮南照为午，而在左在右，
初不知时刻之潜移也○。《尧典》“分宅四方”，《周官》以日
南、日北、日东、日西，参互测验，诚历象之至要。后世率
就一隅立法，故用之他方，隔阂难通也。耶律楚材创
里差法，郭守敬废而不用。虽分道测候，而所定授时
仅可行于大都，元统强以用之，江南止改其昼夜刻，
疏谬已甚。其后都北平，台官一守元统之旧，又袭南
方之晷漏而不知变，历象之难明也如此。